Rusia a anunțat luni că a doborât o dronă la periferia Moscovei și a impus restricții de zbor pentru mai puțin de o oră pe două dintre aeroporturile capitalei, potrivit AFP.
„Astăzi, în jurul orei 21.00, în districtul Kucino (la est de Moscova), apărarea aeriană a doborât o dronă, ale cărei resturi au căzut pe o casă”, a postat pe Telegram Andrei Vorobiov, guvernatorul regiunii Moscova.
„Persoanele din casă au fost evacuate la timp și nimeni nu a fost rănit”, a adăugat el, precizând că „toate serviciile sunt mobilizate”.
Ministerul rus al Apărării declarase anterior că apărarea aeriană a doborât un „balon de mici dimensiuni”.
Oficiali din domeniul aviației au declarat că au fost impuse restricții de trafic pe aeroporturile Domodedovo și Jukovski, două dintre aeroporturile din capitala rusă, pentru puțin peste o jumătate de oră.
„Pentru a asigura siguranța zborurilor civile, au fost impuse restricții temporare între orele 20.46 și 21.20”, a declarat Artem Koreniako, reprezentant al agenției naționale de aviație Rosavitsia, adăugând că nicio aeronavă nu a fost forțată să aterizeze.